বাজেট অধিবেশন চলবে ২৮ জুলাই পর্যন্ত
প্রকাশিত: ০১ জুন ২০১৬, বুধবার ০৭:২৩ পিএম | আপডেট: ১৬ জুন ২০১৬, বৃহস্পতিবার ০৪:০৫ পিএম
আগামী ২৮ জুলাই পর্যন্ত জাতীয় সংসদের একাদশ (বাজেট) অধিবেশন চালানোর সিদ্ধান্ত নেয়া হয়েছে।
বুধবার (১ জুন) সংসদ ভবনে অনুষ্ঠিত সংসদ কার্য উপদেষ্টা কমিটির সভায় এ সিদ্ধান্ত নেয়া হয়। ডেপুটি স্পিকার মো. ফজলে রাব্বী মিয়ার সভাপতিত্বে কমিটি সদস্য এবং সংসদ নেতা ও প্রধানমন্ত্রী শেখ হাসিনা সভায় অংশগ্রহণ করেন।
কমিটির সদস্য বিরোধীদলীয় নেতা রওশন এরশাদ, হুসেইন মুহম্মদ এরশাদ, আমির হোসেন আমু, শেখ ফজলুল করিম সেলিম, সুরঞ্জিত সেন গুপ্ত, আবুল হাসানাত আব্দুল্লাহ, আ.স.ম. ফিরোজ, মইন উদ্দীন খান বাদল এবং আনিসুল হক সভায় অংশগ্রহণ করেন। অর্থমন্ত্রী আবুল মাল আবদুল মুহিত বিশেষ আমন্ত্রণে সভায় অংশগ্রহণ করেন।
সভায় এই অধিবেশন ঈদুল ফিতর উপলক্ষে ১ জুলাই থেকে ১৬ জুলাই পর্যন্ত মুলতবি রাখার সিদ্ধান্ত নেয়া হয়।
সভায় রমজান মাসে প্রতিদিন সকাল ১০টায় অধিবেশন শুরু এবং প্রয়োজনে এ সময় স্পিকার পরিবর্তন করতে পারবেন বলেও সিদ্ধান্ত নেয়া হয়। তবে আগামীকাল বিকেল সাড়ে ৩টায় অধিবেশন শুরু হবে। এছাড়া বাজেট বক্তৃতার ওপর ৪৫ ঘন্টা আলোচনার সিদ্ধান্ত নেয়া হয়।
জাতীয় সংসদের সিনিয়র সচিব ড. মোঃ আবদুর রব হাওলাদার ও সংসদ সচিবালয়ের উর্ধ্বতন কর্মকর্তাগণ সভায় উপস্থিত ছিলেন।